दासान्दि थुफ्रानि गोसोयाव मोनसेल’ जिंगा। गलानिफ्राय बाखियै बेसाद लाबोनायनि रांखौ सुख’ नांगौ.., बेनि जिंगा। गला बिगोमानि सिगांआव सानथामनि उनावनो सुख’ जोबनायनि खोथा होबोदोंमोन थुफ्राया। दिनै साननै थांबाय…. गेजेराव सानसेल’सै। बियो बे दिनखालिनो माहाजोननि सिगाङाव रांनि खोथाखौ बुंहैबाय। नाथाय माहाजोनआबो बे समाव थाखा-फैसानि थेखायाव गोलैना दंमोन। मुम्बाइआव फरायनो दोनहरनाय फिसाज्ला-फिसाजो सानैखौ न’आव लाबोफिननायनि जामेलायाव गोग्लैदों। फ्लाइटबो गैया, ट्रेइनबो गैया। आसाम सरखारनि हेफाजाबै आसामनिफ्राय बायदि खामानियाव बायहिराव थाहैनाय मानसिफोरखौ बासजोंनो लाबोनायनि खोथा सोलिदों । माहाजोननि गथ’ सानैआबो बेजोंनो फैनाय खोथा। बिसोरनोनो गोबां रां हरनांगौ जानायलाय माहाजोनआ थुफ्रानो दासान्दि मोननांगौ रांखौ हरथ’नो हाया होननानै बुंखाबाय। जिबा दिननि उनावसो मोनगोन होनना बुंबाय। खोथाखौ खोनानानै थुफ्रानि खर’आ गिदिंनो हमबाय। बे दिनखालि थुफ्राया मोदोमखौ बोरैबा मोनदों होननानै माहाजोननि न’निफ्राय थाब ओंखार बोदोंमोन। गामाखालिनि ख्रुइबो इसे थाबसिन सौफैनाय नुनानै बिसि लम्बारिआ बुंबाय… ‘खामानि गैया दामानि गैया ओरैनो थांलाय-फैलायल’ खालामबाय थादो… ? न’आव दि भाजि जाग्रा मैगं-मैलायानो इसेबो गैया बेखौ हले मिथिरोंला? फैनाय समावथ’ लाबो फाजायोमोन ना…? माबा आखाइगोजानो…, थं थंसो नुजा फैबाय।‘